On hästi teada, mis on kunstniku loomingu tulemus - see on taies, olgu siis maal, luuletus, sümfoonia või lavastus. Mis on aga matemaatiku loomingu tulemus? Teadlase looming tähendab enamasti uue teadmise genereerimist.  Loomingulisust teaduses seostatakse sageli põhimõtteliselt uute vaatenurkade avamisega, värskete ideedega. On öeldud, et tulemus on seda uudsem ja tugevam, mida kaugemal seisvaid nähtusi oskab  autor ühtsesse süsteemi haarata. Seda väidet aga ei saa absolutiseerida, sest niisugused globaalsed üldistused jäävad pahatihti pealiskaudseks. Teadusloomes võib uus tulemus esineda kas uue hüpoteesi või uue fakti kujul, kusjuures see, kummaga on tegemist, tuleneb peamiselt teaduse olemusest, mitte teadlase võimekusest.